*Likumprojekts*

**Grozījumi Patērētāju tiesību aizsardzības likumā**

Izdarīt Patērētāju tiesību aizsardzības likumā (Latvijas Republikas Saeimas un Ministru Kabineta Ziņotājs, 1999, 9. nr.; 2002, 1. nr.; 2003, 11. nr.; 2004, 11. nr.; 2005, 24. nr.; 2007, 9., 12. nr.; 2008, 15. nr.; 2009, 13. nr.; Latvijas Vēstnesis, 2009, 194. nr.; 2010, 183., 206. nr.; 2011, 96. nr.; 2013, 193. nr.; 2014, 92., 189. nr.; 2015, 42., 118., 127. nr.; 2016, 123. nr.; 2018, 204. nr.) šādus grozījumus:

1. Aizstāt 23.panta 5.punkta vārdus “25.panta astotajā daļā” ar vārdiem “26.15 panta pirmās daļas 2.punktā, trešajā daļā un ceturtās daļas 1.punktā”
2. Izslēgt 25.panta astoto, 8.1, 8.2, 8.3, 8.5, 9., 10. daļu un 25.1 pantu.
3. Papildināt 26.panta astoto daļu pēc vārda “lūdzis” ar vārdiem “palīdzību strīda risināšanā”.
4. 26.1 pantā:

papildināt ar jaunu (4.1) daļu:

“(4.1) Pārdevējs vai pakalpojuma sniedzējs, saņemot patērētāja rakstveida iesniegumu, ir tiesīgs pieprasīt patērētājam uzrādīt vai nodot strīda priekšmetu.”;

desmitās daļas 1.punktu izteikt šādā redakcijā:

“1) Patērētāju tiesību aizsardzības centrā, lai saņemtu palīdzību strīda risināšanā vai strīdu risinātu Patērētāju strīdu risināšanas komisijā;”;

izslēgt desmitās daļas 3.punktu.

1. 26.3 pantā:

papildināt piektās daļas 9.punktu pēc vārda “zaudējumiem” ar vārdiem “morālo kaitējumu”;

papildināt ar jaunu (4.1) daļu:

“(4.1) Komisija izskata strīdu, ja Patērētāju tiesību aizsardzības centra sniegtā palīdzība strīda risināšanā nav nodrošinājusi rezultātu un attiecīgajā jomā ir iespējams sasaukt Patērētāju strīdu risināšanas komisiju strīda risināšanai.”

1. Izteikt 26.7 panta otrās daļas 5.punktu šādā redakcijā:

“5) apliecinājumu, ka strīds par iesniegumā minēto jautājumu netiek un nav ticis izskatīts pie cita ārpustiesas strīdu risinātāja, ja attiecīgajā jomā tāds ir izveidots.”

1. 26.8 pantā:

papildināt trešo daļu pēc vārda “patērētājam” ar vārdiem “ ja pārdevējs vai pakalpojuma sniedzējs tajā ir piedāvājis strīda risinājumu.”;

papildināt ar jaunu sesto daļu šādā redakcijā:

“(6) Ja, sniedzot palīdzību, Patērētāju tiesību aizsardzības centrs iepriekš saņēmis pārdevēja vai pakalpojuma sniedzēja atteikumu vai piedāvātais risinājums neapmierināja patērētāju, tad, saņemot iesniegumu par strīda izskatīšanu, strīda puses tiek informētas par strīda izskatīšanas nodošanu Komisijai.”

1. Izteikt 26.11 panta sesto daļu šādā redakcijā:

“(6) Ja līdz Komisijas lēmuma pieņemšanas brīdim strīda puses vienojas par strīda risinājumu, strīda izskatīšana ir uzskatāma par izbeigtu.”

1. 26.12 pantā:

izteikt 1.1 daļu šādā redakcijā:

“(1.1)Komisija var lemt par ekspertīzes izdevumu atlīdzināšanu patērētājam, ja Komisija lēmumā apmierina patērētāja prasību vai, ja pārdevējs vai pakalpojuma sniedzējs ir piekritis izpildīt patērētāja prasību vai patērētāju apmierina pārdevēja vai pakalpojuma sniedzēja piedāvātais risinājums.”;

papildināt ar jaunu 1.2 daļu šādā redakcijā:

“(1.2) Komisija var lemt par alternatīvu strīda risinājumu, ja patērētāja izvirzītā prasība neatbilst normatīvajos aktos noteiktajam vai ir nesamērīga.”

1. Papildināt likumu ar VI4 nodaļu šādā redakcijā:

“**VI4 nodaļa. Patērētāju kolektīvo interešu uzraudzība**

**26.13 pants. Patērētāju kolektīvo interešu uzraudzības iestāde**

(1) Patērētāju kolektīvo interešu uzraudzību atbilstoši kompetencei veic Patērētāju tiesību aizsardzības centrs.

(2) Patērētāju tiesību aizsardzības centrs veic patērētāju kolektīvo interešu uzraudzību atbilstoši noteiktajām uzraudzības prioritātēm, izvērtējot esoša vai iespējama pārkāpuma ietekmi uz patērētāju kolektīvajām interesēm:

1. pēc savas iniciatīvas, tai skaitā pamatojoties uz personas iesniegumu;
2. pamatojoties uz patērētāju tiesību organizācijas iesniegumu;
3. pamatojoties uz tādas iestādes sniegtu informāciju, kuras kompetencē ir attiecīgās jomas uzraudzība un kontrole;
4. pamatojoties uz kompetentās iestādes lūgumu, atbilstoši Eiropas Parlamenta un Padomes 2017. gada 12. decembra regulai (ES) 2017/2394 par sadarbību starp valstu iestādēm, kas atbild par tiesību aktu izpildi patērētāju tiesību aizsardzības jomā, un ar ko atceļ Regulu (EK) Nr. 2006/2004.

(3) Izskatot personu iesniegumus par patērētāju tiesību pārkāpumiem, kas skar vai varētu skart patērētāju kolektīvās intereses, Patērētāju tiesību aizsardzības centrs veic uzraudzības pasākumus prioritārā secībā, ņemot vērā:

1. gada darba plānā noteiktās uzraudzības prioritātes;
2. iestādes rīcībā esošos resursus;
3. par konkrēto personu un konkrēto pārkāpumu saņemto iesniegumu un cita veida sūdzību skaitu;
4. iespējamo vai nodarīto kaitējumu patērētāju kolektīvajām interesēm;
5. pārkāpuma raksturu un ilgumu;
6. konkrēto tirgus sektoru.

(4) Izvērtējot ražotāja, pārdevēja vai pakalpojuma sniedzēja darbības vai rīcības atbilstību patērētāju kolektīvajām interesēm, Patērētāju tiesību aizsardzības centrs ir tiesīgs:

1. pieprasīt un saņemt no ražotāja, pārdevēja vai pakalpojuma sniedzēja un citām fiziskajām un juridiskajām personām visu lietas būtības noskaidrošanai nepieciešamo informāciju, dokumentus un citus pierādījumus, kā arī mutvārdu paskaidrojumus;
2. pieprasīt un saņemt no elektronisko sakaru komersanta vai informācijas sabiedrības pakalpojumu sniedzēja visu attiecīgo informāciju, lai izsekotu datu plūsmas, tajās iesaistīto personu identitāti un tiešsaistes saskarņu īpašniekus;
3. pieprasīt un saņemt augstākā līmeņa domēna reģistra uzturētāja vai domēna vārda reģistratūras rīcībā esošo informāciju par domēna vārda lietotāju un domēna reģistrācijas līgumu;
4. pieprasīt un saņemt informāciju no kontu reģistra;
5. veikt nepieciešamās pārbaudes pirkumus vai pasūtījumus, tai skaitā neatklājot pārbaudes faktu, neatklājot pārbaudes veicēju identitāti vai izmantojot citu pārbaudes veicēja identitāti.

(5) Ja ražotājs, pārdevējs vai pakalpojumu sniedzējs nesniedz Patērētāju tiesību aizsardzības centra pieprasīto informāciju vai sniedz to nepilnīgi, Patērētāju tiesību aizsardzības centram ir tiesības uzskatīt, ka tas nevar pamatot savas rīcības atbilstību.

(6) Patērētāju tiesību aizsardzības centrs ir tiesīgs piešķirt biedrībām tiesības informēt Eiropas Komisiju un citas kompetentās iestādes par esošu vai iespējamu pārkāpumu, kas skar patērētāju kolektīvās intereses.

(7) Kārtību, kādā Patērētāju tiesību aizsardzības centrs pieprasa un pieprasījuma adresāts nodot šā panta ceturtās daļas 2. un 3.punktā minēto informāciju, nosaka Ministru kabinets.

**26.14 pants. Procesuālās darbības**

(1) Pārkāpuma, kas skar patērētāju kolektīvās intereses, novēršanai, pamatojoties uz tiesneša lēmumu, Patērētāju tiesību aizsardzības centrs ir tiesīgs:

1. policijas klātbūtnē bez iepriekšēja brīdinājuma iekļūt ražotāja, pārdevēja, pakalpojuma sniedzēja vai citas personas īpašumā, valdījumā vai lietošanā esošajās neapdzīvojamās telpās, transportlīdzekļos, dzīvokļos, būvēs un citos kustamos un nekustamos objektos, atvērt tos un tajos esošās glabātavas, nenodarot tām būtiskus bojājumus. Procesuālo darbību laikā Patērētāju tiesību aizsardzības centra amatpersonas ir tiesīgas:
2. piekļūt visiem dokumentiem, datiem vai informācijai (arī komercnoslēpumu saturošai informācijai) neatkarīgi no veida vai formāta un neatkarīgi no datu nesēja vai vietas, kurā tie tiek glabāti;
3. izņemt mantas un dokumentus;
4. pieprasīt un saņemt no ražotāja, pārdevēja vai pakalpojuma sniedzēja darbiniekiem rakstveida vai mutvārdu paskaidrojumus par faktiem, informāciju, datiem vai dokumentiem un fiksēt atbildes.
5. pieprasīt un saņemt maksājumu pakalpojumu sniedzēju rīcībā esošās neizpaužamās ziņas, lai izsekotu finanšu plūsmās iesaistīto personu identitāti vai noskaidrotu maksājumu kontu informāciju.

(2) Šā panta pirmās daļas 1. punktā minēto procesuālo darbību laikā pēc Patērētāju tiesību aizsardzības centra amatpersonu likumīga pieprasījuma ražotāja, pārdevēja vai pakalpojumu sniedzēja vai tā darbinieku un citu ar izmeklējamo pārkāpumu saistīto personu pienākums ir:

1. nodrošināt piekļuvi jebkurām to īpašumā, valdījumā vai lietošanā esošajām neapdzīvojamām telpām, transportlīdzekļiem, dzīvokļiem, būvēm un citiem kustamiem un nekustamiem objektiem, atverot tos un tajos esošās glabātavas;
2. nodrošināt piekļuvi jebkurā veidā un formā sastādītiem vai uzglabātiem dokumentiem, kā arī elektroniskās informācijas sistēmā saglabātajām ziņām (datiem);
3. noteiktā termiņā sniegt pilnīgu un patiesu pieprasīto informāciju;
4. izsniegt pieprasītos dokumentus, dokumentu kopijas (norakstus) vai izrakstus un normatīvajos aktos noteiktajā kārtībā apliecināt to pareizību;
5. izpildīt citas Patērētāju tiesību aizsardzības centra amatpersonu likumīgās prasības.

(3) Uzsākot šā panta pirmās daļas 1. punktā minētās procesuālās darbības Patērētāju tiesību aizsardzības centra amatpersona informē ražotāju, pārdevēju, pakalpojuma sniedzēju vai citu personu, attiecībā uz kuru tiek veiktas šīs darbības, par tās tiesībām.

(4) Ražotājam, pārdevējam, pakalpojuma sniedzējam vai citai personai, attiecībā uz kuru tiek veiktas šā panta pirmās daļas 1. punktā minētās procesuālās darbības, ir tiesības:

1. būt klāt visu procesuālo darbību laikā, izteikt piezīmes un lūgumus;
2. sniedzot paskaidrojumus, izmantot advokāta vai cita veida juridisko palīdzību. Paskaidrojumu sniegšanas sākumu atliek uz laiku, ne ilgāku par divām stundām, ja ir nepieciešams sagaidīt advokātu vai citu juridiskās palīdzības sniedzēju;
3. iepazīties ar procesuālās darbības protokolu un tam pievienotajiem dokumentiem, izteikt labojumus un papildinājumus;
4. iesniegt sūdzību Patērētāju tiesību aizsardzības centra vadītājam par Patērētāju tiesību aizsardzības centra amatpersonas rīcību.

(5) Valsts policija sniedz palīdzību Patērētāju tiesību aizsardzības centra amatpersonām šā panta pirmās daļas 1. punktā minēto procesuālo darbību izpildē.

(6) Šā panta pirmās daļas 1. punktā minētās procesuālās darbības Patērētāju tiesību aizsardzības centra amatpersonas fiksē procesuālās darbības protokolā. Protokolam pievieno procesuālās darbības gaitā iegūtās mantas un dokumentus.

(7) Procesuālās darbības protokolā norāda:

1. darbības norises vietu un datumu;
2. darbības veikšanas tiesisko pamatu;
3. laiku, kad darbība sākta un pabeigta;
4. darbības veicēju amatu, vārdu un uzvārdu;
5. protokolētāja amatu, vārdu un uzvārdu;
6. personu — darbības dalībnieku amatu, vārdu un uzvārdu;
7. darbības norises gaitu un konstatētos faktus;
8. procesuālās darbības laikā iegūtās mantas un dokumentus.

(8) Procesuālās darbības veicējs iepazīstina personas, kuras piedalījās attiecīgajā darbībā, ar procesuālās darbības protokola saturu un pielikumiem. Personu izteiktos labojumus un papildinājumus fiksē protokolā. Protokolu kopumā un katru tā lappusi atsevišķi paraksta procesuālās darbības veicējs, protokolētājs un visas personas, kuras piedalījās attiecīgajā darbībā. Ja persona atsakās parakstīties, procesuālās darbības veicējs to atzīmē protokolā, norādot atteikšanās iemeslu un motīvu.

(9) Par atļauju veikt šā panta pirmajā daļā minētās darbības lemj rajona (pilsētas) tiesas tiesnesis. Tiesnesis 72 stundu laikā izskata Patērētāju tiesību aizsardzības centra iesniegumu un citus dokumentus, kas pamato nepieciešamību veikt šīs darbības, un pieņem lēmumu par darbību atļaušanu vai par atteikumu.

(10) Ražotājam, pārdevējam, pakalpojumu sniedzējam vai personai, attiecībā uz kuru pirmās daļas 1.punktā minētās procesuālās darbības, pēc procesuālo darbību izpildes ir tiesības iepazīties ar tiesas lietas materiāliem, iestādei nodrošinot ierobežotas pieejamības informācijas neatklāšanu un fizisko personu datu apstrādes prasības.

(11) Par tiesneša lēmumu 10 dienu laikā no tā saņemšanas dienas var iesniegt sūdzību tiesas priekšsēdētājam. Sūdzības iesniegšana neaptur Patērētāju tiesību aizsardzības centra procesuālo darbību veikšanu.

(12) Tiesas priekšsēdētājs šā panta vienpadsmitajā daļā minēto sūdzību izskata 10 dienu laikā un, ja nepieciešams, uzklausa sūdzības iesniedzēju. Ražotāja, pārdevēja, pakalpojumu sniedzēja vai personas sūdzības gadījumā, ja nepieciešams, uzklausa gan sūdzības iesniedzēju, gan Patērētāju tiesību aizsardzības centra pārstāvi. Tiesas priekšsēdētāja lēmums ir galīgs un nav pārsūdzams. Pierādījumi, kas iegūti, pamatojoties uz pārsūdzēto lēmumu, kurš pilnīgi vai daļēji atcelts vai grozīts, nav izmantojami lietā tādā apjomā, kādā ir atzīts šā lēmuma prettiesiskums.

**26.15 pants. Pārkāpumu, kas skar patērētāju kolektīvās intereses, novēršana un izbeigšana**

(1) Patērētāju tiesību aizsardzības centrs, izvērtējot konstatētā pārkāpuma, kas skar patērētāju kolektīvās intereses, raksturu un ietekmi, kā arī citus būtiskus apstākļus, ir tiesīga:

1. ierosināt, lai ražotājs, pārdevējs vai pakalpojuma sniedzējs tās noteiktajā termiņā nodrošina darbības vai rīcības atbilstību normatīvo aktu prasībām;
2. ierosināt, lai ražotājs, pārdevējs vai pakalpojuma sniedzējs tās noteiktajā termiņā rakstveidā apņemas novērst konstatēto pārkāpumu saskaņā ar šā likuma 26.16 pantu;
3. pieņemt lēmumu par lietas izbeigšanu, izsakot aicinājumu ražotājam, pārdevējam vai pakalpojuma sniedzējam turpmāk savā darbībā nodrošināt atbilstību patērētāju kolektīvajām interesēm.

(2) Ražotājs, pārdevējs vai pakalpojuma sniedzējs nekavējoties, bet ne vēlāk kā triju darbdienu laikā pēc šā panta pirmās daļas 1. punktā minētajā ierosinājumā noteiktā termiņa beigām informē Patērētāju tiesību aizsardzības centru par izpildi, pievienojot izpildi apliecinošus pierādījumus. Ja saskaņā ar šā panta pirmās daļas 1. punktu noteiktajā termiņā ražotāja, pārdevēja vai pakalpojuma sniedzēja atbilstība normatīvo aktu prasībām nav nodrošināta, Patērētāju tiesību aizsardzības centrs ir tiesīgs pieņemt vienu vai vairākus šā panta ceturtajā daļā minētos lēmumus.

(3) Lai novērstu pārkāpuma, kas skar patērētāju kolektīvās intereses, negatīvās sekas, Patērētāju tiesību aizsardzības centrs ir tiesīgs informāciju par rakstveida apņemšanos ievietot savā mājaslapā, bet savu lēmumu daļēji vai pilnībā ievietot savā mājaslapā un publicēt oficiālajā izdevumā “Latvijas Vēstnesis”, turklāt ar publicēšanu saistītos izdevumus sedz ražotājs, pārdevējs vai pakalpojuma sniedzējs.

(4) Ja konstatēts pārkāpums, kas skar patērētāju kolektīvās intereses, Patērētāju tiesību aizsardzības centrs ir tiesīgs pieņemt vienu vai vairākus lēmumus, ar kuriem:

1. nosaka ražotājam, pārdevējam vai pakalpojuma sniedzējam pienākumu nekavējoties izbeigt pārkāpumu, kas skar patērētāju kolektīvās intereses;
2. aizliedz pārkāpumu, kas skars patērētāju kolektīvās intereses, ja tas vēl nav uzsākts, bet ir paredzams;
3. nosaka ražotājam, pārdevējam vai pakalpojuma sniedzējam pienākumu publicēt atbilstošā saziņas līdzeklī paziņojumu, kurā atsauc informāciju, preci vai pakalpojumu, par kuru ir konstatēts pārkāpums, kas skar patērētāju kolektīvās intereses.

(5) Ja pārkāpuma, kas skar patērētāju kolektīvās intereses, izdarīšanā ir izmantota tiešsaistes saskarne un nav pieejami citi efektīvi līdzekļi, ar ko panākt, ka tiek izbeigts vai aizliegts pārkāpums, lai novērstu nopietna kaitējuma risku patērētāju kolektīvajām interesēm, Patērētāju tiesību aizsardzības centrs ir tiesīgs pieņemt vienu vai vairākus lēmumus, ar kuriem:

1. uzdod elektronisko sakaru komersantam ierobežot piekļuvi tiešsaistes saskarnei elektronisko sakaru tīklā;
2. uzdod elektronisko sakaru komersantam pārvirzīt lietotāju, kad tas piekļūst tiešsaistes saskarnei, uz tīmekļvietni vai citu tiešsaistes līdzekli, kurš tiek izmantots patērētāju brīdināšanai;
3. uzdod augstākā līmeņa domēna reģistra uzturētājam vai domēna vārda reģistratūrai domēna vārda atslēgšanu;
4. uzdod augstākā līmeņa domēna reģistra uzturētājam vai domēna vārda reģistratūrai aizliegt domēna vārda lietošanas tiesību nodošanu citām personām;
5. uzdod augstākā līmeņa domēna reģistra uzturētājam vai domēna vārda reģistratūrai nodot domēna vārda lietošanas tiesības Patērētāju tiesību aizsardzības centram;
6. uzdod informācijas sabiedrības pakalpojuma sniedzējam ierobežot piekļuvi tiešsaistes saskarnei tiešsaistes vidē;
7. uzdod informācijas sabiedrības pakalpojuma sniedzējam izņemt saturu no tiešsaistes saskarnes;
8. uzdod informācijas sabiedrības pakalpojuma sniedzējam pārtraukt (apturēt) mitināšanas pakalpojuma nodrošināšanu tiešsaistes saskarnei.

(6) Šā panta ceturtajā vai piektajā daļā minētos lēmumus atbilstoši izdarītā pārkāpuma raksturam un ietekmei Patērētāju tiesību aizsardzības centrs ir tiesīgs pieņemt arī tad, ja tam nav pierādījumu par patērētājiem radītajiem zaudējumiem vai par to, ka pārkāpums izdarīts ar nodomu.

(7) Patērētāju tiesību aizsardzības centrs lēmumā ir tiesīgs noteikt šā panta ceturtās daļas 1., 2. un 3. punktā minēto lēmumu izpildes termiņu un šā panta ceturtās daļas 3.punktā minētā atsaukuma saturu, apjomu, kā arī veidu, kādā atsaukums izplatāms. Lēmuma adresāts nekavējoties, bet ne vēlāk kā triju darbdienu laikā pēc lēmumā noteiktā termiņa beigām informē Patērētāju tiesību aizsardzības centru par lēmuma izpildi, pievienojot izpildi apliecinošus pierādījumus.

(8) Pieņemot šā panta ceturtās daļas 1. punktā minēto lēmumu, Patērētāju tiesību aizsardzības centrs nepiemēro šā likuma 6. panta 2.1 daļas nosacījumu par neskaidru un neprecīzu līguma noteikumu tulkošanu.

(9) Šā panta piektās daļas lēmuma adresāts nav atbildīgs par šā panta piektajā daļā minētā lēmuma izpildes rezultātā trešajām personām radītajiem zaudējumiem.

(10) Kārtību, kādā Patērētāju tiesību aizsardzības centrs sagatavo, nosūta un atceļ un lēmuma adresāts izpilda šā panta piektajā daļā minēto lēmumu, kā arī šī lēmuma darbības termiņu, nosaka Ministru kabinets.

(11) Patērētāju tiesību aizsardzības centrs lietas par patērētāju kolektīvo interešu pārkāpumu izskata Administratīvā procesa likumā noteiktajā kārtībā, ciktāl šajā likumā nav noteikts citādi.

**26.16 pants. Rakstveida apņemšanās**

(1) Rakstveida apņemšanās ir dokuments, ko pēc Patērētāju tiesību aizsardzības centra ierosinājuma paraksta ražotājs, pārdevējs vai pakalpojuma sniedzējs, apņemoties noteiktā termiņā novērst konstatēto pārkāpumu. Rakstveida apņemšanās var ietvert ražotāja, pārdevēja vai pakalpojuma sniedzēja apņemšanos:

1. neveikt noteiktas darbības;
2. veikt noteiktas darbības, tostarp sniegt papildu informāciju, kas nepieciešama, lai nodrošinātu patērētāju kolektīvo interešu ievērošanu, publicēt atbilstošā saziņas līdzeklī paziņojumu, kurā atsauc pārkāpumu, kas skar patērētāju kolektīvās intereses;
3. atlīdzināt patērētājiem nodarītos zaudējumus.

(2) Parakstot rakstveida apņemšanos, kurā norādīts pārkāpums, kā arī tā novēršanas veids un termiņš, ražotājs, pārdevējs vai pakalpojuma sniedzējs atzīst, ka ir izdarījis konstatēto pārkāpumu. Rakstveida apņemšanās uzskatāma par saņemtu (stājas spēkā) ar brīdi, kad Patērētāju tiesību aizsardzības centrs apstiprina tās pieņemšanu, ražotājam, pārdevējam vai pakalpojuma sniedzējam rakstveidā apliecinot, ka attiecīgie pasākumi ir pietiekami pārkāpuma un tā ietekmes novēršanai Patērētāju tiesību aizsardzības centrs apliecinājumu par rakstveida apņemšanās pieņemšanu paziņo Paziņošanas likumā noteiktajā kārtībā. Pārkāpuma novēršanas termiņš nepārsniedz laiku, kas nepieciešams, lai ražotājs, pārdevējs vai pakalpojuma sniedzējs varētu veikt paredzētos pasākumus un nodrošinātu patērētāju kolektīvo interešu ievērošanu, un parasti nedrīkst būt ilgāks par trim mēnešiem, izņemot gadījumus, kad ilgāku termiņu pamato paredzēto pasākumu raksturs.

(3) Ja ražotājs, pārdevējs vai pakalpojuma sniedzējs saskaņā ar šā likuma 26.15 panta pirmās daļas 2. punktu rakstveidā apņemas novērst konstatēto pārkāpumu un rakstveida apņemšanās stājusies spēkā, Patērētāju tiesību aizsardzības centrs nepieņem šā likuma 26.15panta ceturtajā vai piektajā daļā minētos lēmumus un izbeidz administratīvo lietvedību daļā par pārkāpumu, kuru ražotājs, pārdevējs vai pakalpojuma sniedzējs īstenotājs apņemas novērst. Ja Patērētāju tiesību aizsardzības centrs konstatē, ka rakstveida apņemšanās netiek pildīta, tā ir tiesīga pieņemt vienu vai vairākus šā likuma 26.15 panta ceturtajā vai piektajā daļā minētos lēmumus.

(4) Ražotājs, pārdevējs vai pakalpojuma sniedzējs nekavējoties, bet ne vēlāk kā triju darbdienu laikā pēc šā panta trešajā daļā noteiktā termiņa beigām informē Patērētāju tiesību aizsardzības centru par izpildi, pievienojot izpildi apliecinošus pierādījumus.

**26.17 pants. Lēmums par pagaidu noregulējumu**

(1) Ja Patērētāju tiesību aizsardzības centram ir pamats uzskatīt, ka pārkāpums, kas var radīt tūlītēju un būtisku kaitējumu konkrētas patērētāju grupas ekonomiskajām interesēm, tas ir tiesīga pieņemt šā likuma 26.15 panta ceturtās daļas 2. vai 3.punktā vai piektajā daļā minēto lēmumu kā pagaidu noregulējumu.

(2) Lēmums par pagaidu noregulējumu ir spēkā no tā paziņošanas brīža līdz brīdim, kad tas ar Patērētāju tiesību aizsardzības centra lēmumu tiek atcelts vai grozīts vai kad stājas spēkā Patērētāju tiesību aizsardzības centra galīgais lēmums.

**26.18 pants. Lēmuma pārsūdzēšana**

(1) Patērētāju tiesību aizsardzības centra lēmumu tā adresāts var pārsūdzēt Administratīvajā rajona tiesā normatīvajos aktos noteiktajā kārtībā. Patērētāju tiesību aizsardzības centra lēmuma pārsūdzēšana neaptur tā darbību.

(2) Pieteikumu par Patērētāju tiesību aizsardzības centra lēmumu par pagaidu noregulējumu tiesa izskata rakstveida procesā 14 dienu laikā. Tiesas lēmums nav pārsūdzams un stājas spēkā tā pieņemšanas dienā.”

1. 30.panta septīto daļu pēc vārdiem “nepamatotas kavēšanās” papildināt ar vārdiem “bet ne vēlāk kā 14 dienu laikā”

Likums stājas spēkā 2020. gada 17. janvārī.

Ekonomikas ministrs R. Nemiro

Vīza:

Valsts sekretārs Ē. Eglītis